SCB บวกเกือบ 3% หลังงบฯ ไตรมาส 2 กำไรดีกว่าคาด โบรกฯ ยังแนะ “ถือ”
SCB บวกเกือบ 3% หลังงบฯ ไตรมาส 2 กำไรดีกว่าคาด โบรกฯ ยังแนะ “ถือ” ล่าสุดอยู่ที่ 73.75 บาท บวก 2 บาท หรือ 2.79% มูลค่าซื้อขาย  144.31 ล้านบาท
SCB บวกเกือบ 3% หลังงบฯไตรมาส 2 กำไรดีเกินคาด โบรกฯ ยังแนะ “ถือ” ล่าสุดอยู่ที่ 73.75 บาท บวก 2 บาท หรือ 2.79% มูลค่าซื้อขาย  144.31 ล้านบาท
21 ก.ค. 2563

ผู้สื่อข่าวรายงานว่า ราคาหุ้น ธนาคารไทยพาณิชย์ จำกัด (มหาชน) หรือ SCB ล่าสุด ณ เวลา 10.10 น. อยู่ที่ 73.75 บาท บวก 2 บาท หรือ 2.79% สูงสุดที่ 74 บาท ต่ำสุดที่ 73.25 บาท ด้วยมูลค่าซื้อขาย  144.31 ล้านบาท

โดย บล.เคทีบี (ประเทศไทย) ระบุในบทวิเคราะห์ ยังคงคำแนะนำ “ถือ” SCB และราคาเป้าหมาย 72 บาท อิง PBV ปี 2563 ที่ 0.6 เท่า โดย SCB ประกาศกำไรสุทธิไตรมาส 2/63 อยู่ที่ 8.4 พันล้านบาท ลดลง 24% เมื่อเทียบจากปีก่อน และ 10% เมื่อเทียบจากไตรมาสก่อน ซึ่งดีกว่าที่ตลาดและบล.เคทีบี (ประเทศไทย) คาด 25%
ทั้งนี้เนื่องจากมีกำไรจากเงินลงทุนเข้ามาช่วยถึง 3 พันล้านบาท หากตัดรายการดังกล่าวออกกำไรจะต่ำกว่าคาดเพราะมีการตั้งสำรองฯที่เพิ่มสูงขึ้นมากถึง 65% เมื่อเทียบจากปีก่อน ในส่วนของ NPLs ปรับตัวลดลงได้ดีที่ 3.05% จาก 3.17% ในไตรมาสก่อนจากการขาย NPLs ออกไปจำนวน 2.4 พันล้านบาท และเร่ง write-off NPLs อีก 3.8 พันล้านบาท
อย่างไรก็ตามแม้ว่ากำไรสุทธิในไตรมาส 1/63 คิดเป็น 60% จากประมาณการทั้งปี แต่ยังคงประมาณการกำไรสุทธิในปี 2563 ที่ 2.9 หมื่นล้านบาท ลดลง 28% เมื่อเทียบจากปีก่อน เพราะคาดว่าจะยังเห็นการตั้งสำรองฯเพิ่มขึ้นได้อีกในครึ่งหลังปี 2563 ราคาหุ้นในช่วง 1 เดือนที่ผ่านมาปรับตัวลดลง 6% เมื่อเทียบกับ SET จากความกังวลเรื่องการตั้งสำรองฯที่จะเพิ่มขึ้นในระดับสูง แต่อย่างไรก็ดี จากงบที่ออกมาดีกว่าคาดจะเป็น sentiment เชิงบวกต่อราคาหุ้นในระยะสั้นได้